Къэбэрдей-Балъкъэрым и Iэтащхьэр тепсэлъыхьащ Урысейм и Президент Путин Владимир иригъэкIуэкIа пресс-конференцыр къызэрыщыхъуам
Къэбэрдей-Балъкъэрым и Iэтащхьэ КIуэкIуэ Юрий. тепсэлъыхьащ Урысей Федерацэм и Президент Путин Владимир дыгъуасэ иригъэкIуэкIа пресс-конференцыр къызэрыщыхъуам.
КIуэкIуэ Юрий къызэрилъытэмкIэ, Президентым къиIэта Iуэхугъуэ нэхъыщхьэхэм ящыщщ Урысейр экономикэ зыужьыныгъэ зэпIэзэрытым и гъуэгум зэрытеувэжар, къэралым дяпэкIи промышленностым, мэкъумэш хозяйствэм, социальнэ IэнатIэм зэрадэIэпыкъунур, узыншагъэр хъумэнымрэ егъэджэныгъэмрэ зегъэужьынымкIэ программэхэр зэрагъэзэщIэнур.
«ЩIыналъэхэм щыIэ гугъуехь нэхъыщхьэхэр гъэхуауэ икIи гурыIуэгъуэу зэпкърихащ. Апхуэдэ Iуэху пыухыкIахэм ящыщщ щIыналъэм езым къызэригъэпэщыж хэхъуэхэм я зэхуэдитIым коммерческэ щIыхуэхэр фIигъэкI зэрымыхъунур. Псом хуэмыдэу абы мыхьэнэшхуэ иIэщ Къэбэрдей-Балъкъэрым хуэдэ щIыналъэхэм папщIэ. Илъэс куэдкIэ зэтрихьа апхуэдэ щIыхуэхэр республикэм и бюджетым и процент 75-рэ мэхъури, абы хуабжьу къелъахъэ зыужьыныгъэм пыщIа лэжьыгъэхэр. Къэпсалъэм къигъэлъэгъуащ апхуэдэ унафэр щIыналъэхэм «зэакъылэгъуу зэрыщыдаIыгъар». Ди дежкIэ ар хэкIыпIэхэм ящыщ зыщ икIи республикэ бюджетым и хэхъуэр гъэбэгъуэнымкIэ щыIэ Iэмалхэр къэгъэсэбэпыным щIыгъуу, абы зыужьыныгъэм и лъэныкъуэкIэ куэд зэфIигъэкIынущ.
Нэхъыщхьэ дыдэхэм ящыщщ цIыхухэм я псэукIэр егъэфIэкIуэным зэпымыууэ егугъун зэрыхуейр. А къалэныр гъэзэщIэным дэ ерыщу дытелэжьэнущ»,- къыхигъэщхьэхукIащ КIуэкIуэ Юрий.
КъБР-м и Iэтащхьэмрэ Правительствэмрэ я пресс-IуэхущIапIэ.
